CELEX: 62010CN0342
Language: fi
Date: 2010-07-07 00:00:00
Title: Asia C-342/10: Kanne 7.7.2010 — Euroopan komissio v. Suomen tasavalta

28.8.2010   
            
            
               FI
            
            
               Euroopan unionin virallinen lehti
            
            
               C 234/28
            
         Kanne 7.7.2010 — Euroopan komissio v. Suomen tasavalta
   (Asia C-342/10)
   ()
   2010/C 234/46
   Oikeudenkäyntikieli: suomi
   
      Asianosaiset
   
   
      Kantaja: Euroopan komissio (asiamiehet: I. Koskinen, R. Lyal)
   
      Vastaaja: Suomen tasavalta
   
      Vaatimukset
   
   
               —
            
            
               on todettava, että Suomen tasavalta on jättänyt täyttämättä Euroopan unionin toiminnasta tehdyn sopimuksen 63 artiklan ja Euroopan talousalueesta tehdyn sopimuksen 40 artiklan mukaiset velvollisuutensa, koska se on ottanut käyttöön järjestelmän, jossa ulkomaisille eläkerahastoille maksettuja osinkoja verotetaan syrjivästi, ja pitänyt tämän järjestelmän voimassa;
            
         
               —
            
            
               Suomen tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Suomi verottaa ulkomaisia eläkerahastoja niiden saamista osingoista ankarammin kuin suomalaisia eläkerahastoja. Suomalaisia eläkerahastoja verotetaan erityisen verojärjestelmän (elinkeinoverolaki) mukaan ja niiden verokanta määritetään erilailla kuin muiden yhteisöjen. Elinkeinoverolain 6 a §:n mukaan vain 75 prosenttia niiden osinkotulosta on veronalaista tuloa, ja koska yhteisöverokanta on 26 prosenttia, niiden tosiasiallinen verokanta on 19,5 prosenttia. Lisäksi suomalaiset eläkelaitokset saavat vähentää verotuksessa elinkeinoverolain 7 §:n ja 8 §:n 1 momentin 10 kohdan nojalla tulon hankkimisesta tai säilyttämisestä johtuneet menot ja menetykset kuin myös eläkevastuut. Vastaavien ulkomaisten eläkerahastojen saamista osingoista kannetaan lähdeveroa jopa 28 prosentin verokannan mukaan. Jäsenvaltioihin sijoittautuneiden eläkerahastojen ja useimpiin ETA:an kuuluvien EFTA-maiden eläkerahastojen osalta niitä verotetaan 19,5 prosentin verokannan mukaan, mutta ulkomaisilla eläkerahastoilla ei ole oikeutta tehdä vastaavia vähennyksiä.
   Suomen verojärjestelmässä säädetty ulkomaille maksettaviin osinkoihin sovellettava verokanta yhdessä niihin sovellettavan laajemman veropohjan kanssa toimii suomalaisille asiakkaille palvelujaan tarjoavien ulkomaisten eläkerahastojen vahingoksi asettaessaan nämä epäedulliseen kilpailuasemaan. Ulkomaisiin eläkerahastoihin sovellettava syrjivä kohtelu tekee näiden rahastojen sijoituksista suomalaisiin yhtiöihin vähemmän kannattavia ja houkuttelevia sekä haittaa suomalaisten yritysten mahdollisuuksia hankkia pääomarahoitusta ulkomaisilta eläkerahastoilta. Tämän vuoksi on kyse Euroopan unionin toiminnasta tehdyn sopimuksen 63 artiklassa ja Euroopan talousalueesta tehdyn sopimuksen 40 artiklassa tarkoitetusta kielletystä rajoituksesta. Ulkomaisten eläkerahastojen syrjivää kohtelua ei voida oikeuttaa yhdelläkään Suomen tasavallan esittämistä syistä.